Vier dood, talle beseer in Limpopo-botsingDie polisie ondersoek ‘n saak van strafbare manslag (Foto: Verskaf) Die polisie ondersoek ŉ saak van strafbare manslag nadat vier mense dood en verskeie beseer is toe ŉ minibustaxi en ŉ motor buite Phalaborwa in Limpopo gebots het. Die Toyota-minibustaxi en Ford Fiesta het Woensdag omstreeks 20:00 reg van voor op die R71-pad tussen Namakgale en Phalaborwa gebots. Kol. Moatshe Ngoepe, woordvoerder van die polisie, sê die minibustaxi was op pad na Namakgale toe dit reg van voor teen die motor, wat in die teenoorgestelde rigting gery het, gebots het. Die taxi-wrak (Foto: Verskaf) “ŉ Vrou wat ŉ passasier in die minibus was, is op die toneel dood. Die taxibestuurder en ŉ man wat ook in die taxi gery het, het later in die hospitaal aan hul beserings beswyk,” sê Ngoepe. Die res van die insittendes het ernstige beserings opgedoen. “Die motorbestuurder is op slag dood.” Paramedici het die beseerdes op die toneel behandel en is daarna na ŉ plaaslike hospitaal geneem. Die presiese omstandighede rondom die voorval word ondersoek.